## Odluka o usklađivanju mirovina od 1. siječnja 1990.

### NN 1/1991 (17.1.1991.), Odluka o usklađivanju mirovina od 1. siječnja 1990.

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju člana 121. Zakona o mirovinskom i invalidskom osiguranju
("Narodne novine". br 26/83, 5/86, 42/87, 34/89, 57/89 i 40/90),
člana 1. st. 3. i 4 Društvenog dogovora o obveznom usklađivanju mirovina
u toku godine s kretanjem nominalnih osobnih dohodaka ("Narodne novine",
broj 10/89), te člana 6. točke 12. Statuta Republičkog fonda mirovinskog
i invalidskog osiguranja radnika Hrvatske ("Narodne novine",
broj 58/90), Upravni odbor Republičkog fonda mirovinskog i invalidskog
osiguranja radnika Hrvatske, na sjednici održanoj 28. studenoga 1990. donosi

## ODLUKU

### o usklađivanju mirovina od 1. siječnja 1990.

1. Mirovine korisnika mirovina povećavaju se od 1. siječnja 1990. za
405,35%, s tim da je u taj postotak uključeno povećanje od 379,96% prema
Odluci o usklađivanju mirovina od 1. siječnja 1990. ("Narodne novine"
broj 39/90), tako da će se te mirovine povećati još za 5,29%.

2. Korisnicima razmjernog dijela mirovine ostvarene primjenom međunarodnih
ugovora o socijalnom osiguranju pripada razmjerni dio mirovine povećan
prema odredbama ove odluke.

3. Privremene mirovine određene prema propisima Zakona o privremenoj
mirovini jugoslavenskih državljana, koji su stekli pravo pri inozemnom
nosiocu socijalnog osiguranja, usklađuju se prema točki 1. ove odluke.
Tako povećana mirovina ne može biti veća od granične svote najnižega mirovinskog
primanja utvrđene za razdoblje navedeno u točki 1. ove odluke.

4. Mirovine boraca narodnooslobodilačkog rata prije 9. rujna 1943. i
španjolskih boraca, koje su određene ili usklađene primjenom zajamčene
mirovinske osnovice prema članu 53. stavu 4. odnosno članu 58. stavu 2.
Zakona o osnovnim pravima iz mirovinskog i invalidskog osiguranja ("Službeni
list SFRJ", br. 23/82, 77/82, 75/85, 8/87, 65/87, 87/89 i 44/90),
usklađuju se od 1. siječnja 1990. prema odredbama točke 1. ove odluke.

5. Kao osnovica za povećanje mirovina prema toč.1. do 4. ove odluke
uzima se konačno usklađena mirovina koja je korisniku pripadala na dan
1. siječnja 1990. odnosno na dan stjecanja prava, ako je to pravo stečeno
poslije toga dana.

6. Usklađivanje mirovina prema ovoj odluci obavit će područne službe
Republičkog fonda mirovinskog i invalidskog osiguranja radnika Hrvatske
po službenoj dužnosti, bez donošenja rješenja, uz obračun isplaćenih svota
mirovina povećanih prema Odluci o usklađivanju mirovina od 1. siječnja
1990. ("Narodne novine" broj 39/90).

7. Najveća starosna i invalidska mirovina utvrđena na dan 1. siječnja
1990. iznosi 2.796,80 dinara, a povećana od 1. siječnja 1990. za 405,35%
iznosi 14.133,60 dinara.

8. Danom stupanja na snagu ove odluke prestaje važiti Odluka o usklađivanju
mirovina od 1. siječnja 1990. ("Narodne novine", broj 39/90).

9. Ova odluka stupa na snagu osmoga dana nakon objave u "Narodnim
novinama", a primjenjuje se od 1. siječnja 1990.

Klasa 140-13/90-01/2949

Urbroj : 341-99-02/1-90

Zagreb, 28. studenoga 1990.

Predsjednik Upravnog odbora Republičkog fonda

mirovinskog i invalidskog osiguranja radnika Hrvatske

**dr. Stjepan Blažinkov, v. r.**

Odluka, NN 1/1991-21